Lazdijų meno mokyklos administracija ir mokytojų grupė dalyvavo

Erasmus+ anglų kalbos kursuose Maltoje

**Lazdijų meno mokyklos mokytojai kėlė kvalifikaciją Maltoje**

Lazdijų meno mokykla įgyvendina Erasmus+ suaugusiųjų švietimo srities besimokančių asmenų ir darbuotojų projektą „Tradiciniai menai ir IKT įrankiai“ (projekto Nr. 2024-1-LT01-KA122-ADU-000223464).

Projekto tikslas - išmokti integruoti tradicines meno technikas ir IKT meno priemones į mokymo praktiką, skatinti kūrybiškumą ir kritinį mąstymą. Įgyti praktinės patirties perimant vertingąją užsienio šalių praktiką, tobulinti mokytojų IKT taikymo su tradiciniais menais kompetencijas ir kelti anglų kalbos lygį.

Birželio 16-20 d. Lazdijų meno mokyklos administracijos ir mokytojų grupė dalyvavo antruosiuose mobilumo kursuose, kurie vyko Atlas Language School, Maltoje.

Penkių dienų mokymuose, kartu su kitais dalyviais iš Italijos, Argentinos, Venesuelos, Čilės, Kolumbijos, Ispanijos, Libijos, Pietų Korėjos, Kinijos, Japonijos, Turkijos tobulino anglų kalbos žinias.

Savaitės pradžioje vyko susipažinimas su kursų dalyviais, jų šalių kultūromis, tradicijomis, turėjome puikią progą savo grupėse pristatyti Lietuvą ir Lazdijų meno mokyklą.

Kiekvieną mokymų dieną vyko intensyvios pamokos anglų kalba: teorijos ir praktikos sintezė, individualios ir komandinės užduotys, atliekamos kartu su kitų šalių dalyviais ir jų pristatymas, diskusijos, dialogai anglų kalba.

Kursai buvo ypatingai naudingi, nes dauguma Lazdijų meno mokyklos mokytojų dirbo atskirose mokymų klasėse su kitų šalių atstovais, didelis dėmesys buvo skiriamas bendravimo įgūdžiams lavinti, gramatikai bei anglų kalbos žodyno plėtimui ir tarpkultūrinės komunikacijos įgūdžių plėtimui.

Paskutinė mokymų diena buvo skirta nustatyti padarytai pažangai ir kalbos lygio įsivertinimui.

Laisvu nuo mokymų metu, susipažinome su Maltos ir jos sostinės Valetos kultūriniais objektais. Sostinė ypatinga ne tik kraštovaizdžiu, bet ir savo istorija bei kultūra. Turėjome puikią progą apsilankyti Šv. Jono katedroje, esančioje Maltos sostinėje Valetoje – tai viena didžiausių pasaulio katedrų, bažnyčia yra laikoma vienu iš geriausių Europos baroko architektūros pavyzdžių. Joje eksponuojami keletas originalių Michelangelo Merisi da Caravaggio meno šedevrų.

Džiaugiamės Erasmus+ programos teikiamomis galimybėmis – turiningai ir produktyviai praleista savaitė, emocinė savijauta, patobulintos anglų kalbos kompetencijos bei kalbos įgūdžiai labai pravers darbe, naudojant ir taikant IT technologijas ir žinias, kurias įgijome pirmojo mobilumo metu.

*Projektas finansuojamas Europos Sąjungos lėšomis. Tačiau išreiškiamas požiūris ir nuomonė yra tik autorių ir tai nebūtinai atspindi Europos Sąjungos ar Švietimo mainų paramos fondo požiūrį ar nuomonę. Nei Europos Sąjunga, nei Švietimo mainų paramos fondas negali būti laikomi už juos atsakingais.*